Matematički dokaz
Dokaz, u matematičkom smislu, jest logičko-matematički postupak kojim se dokazuje teorema. U njemu se smiju koristiti samo aksiomi i prethodno dokazane teoreme. Dokazi su primjeri iscrpnog deduktivnog rasuđivanja koji uspostavljaju logičku sigurnost, koje treba razlikovati od empirijskih argumenata ili neiscrpnog induktivnog rasuđivanja koji uspostavljaju "razumno očekivanje". Jedan od popularnijih načina dokazivanja teorema je metoda "pretpostavimo suprotno". U toj metodi, u kojoj se pokušava dokazati tvrdnja A, pretpostavi se da vrijedi tvrdnja ne A i traži se kontradikcija (tvrdnja koja je u suprotnosti s već prethodno dokazanom teoremom ili aksiomom). Među drugim načinima je i izvod. Kreće se od pretpostavke teoreme, pa se svi njeni uvjeti primijene na pojam na koji se teorema odnosi i tvrdnja teoreme izvede se logično-matematički.